	PRAVILNIK

O USLOVIMA KOJE MORAJU DA ISPUNJAVAJU PRAVNA LICA KOJA VRŠE POSLOVE SISTEMATSKOG ISPITIVANJA NIVOA NEJONIZUJUĆIH ZRAČENJA, KAO I NAČIN I METODE SISTEMATSKOG ISPITIVANJA U ŽIVOTNOJ SREDINI

("Sl. glasnik RS", br. 104/2009)


Predmet uređivanja 

Član 1 

Ovim pravilnikom propisuju se bliži uslovi koje mora da ispunjava privredno društvo, preduzeće ili drugo pravno lice u pogledu kadrova, opreme i prostora za vršenje poslova sistematskog ispitivanja nivoa nejonizujućih zračenja u životnoj sredini, kao način i metode sistematskog ispitivanja u životnoj sredini. 

Značenje izraza 

Član 2 

Pojedini izrazi upotrebljeni u ovom pravilniku imaju sledeće značenje: 

1) sistematsko ispitivanje jeste merenje ili proračun nivoa elektromagnetnog polja u zadatim oblastima životne sredine, utvrđivanje prostorne raspodele emitovane elektromagnetne energije, poređenje dobijenih rezultata sa važećim propisima, kvalitativno izražavanje uticaja postojećeg nivoa zračenja na stanovništvo, evidentiranje svih značajnih izvora elektromagnetnog zračenja po bitnim parametrima i analiza njihovog uticaja u okviru realizacije programa monitoringa, studija ili projekata; 

2) akreditacija jeste postupak kojim akreditaciono telo, na osnovu prijave, utvrđuje kompetentnost određene organizacije za obavljanje poslova usaglašenosti (ispitivanja, kontrolisanja, sertifikacije ili etaloniranja) u određenoj oblasti o čemu izdaje akt o dodeljivanju akreditacije. 

Ispunjenost uslova u pogledu kadrova, opreme i prostora 

Član 3 

Sistematsko ispitivanje nivoa nejonizujućih zračenja u životnoj sredini može da vrši privredno društvo, preduzeće i drugo pravno lice koje: 

1) ima sedište na teritoriji Republike Srbije; 

2) ima najmanje tri zaposlena lica sa najmanje visokim obrazovanjem stečenim na studijama drugog stepena (diplomske akademske studije - master, specijalističke akademske studije, specijalističke strukovne studije), odnosno na osnovnim studijama u trajanju od najmanje četiri godine i najmanje pet godina radnog iskustva u struci na poslovima ispitivanja nivoa nejonizujućih zračenja i procene nivoa izlaganja nejonizujućim zračenjima; 

3) ima odgovarajući prostor za obradu rezultata merenja; 

4) ima odgovarajuću računarsku i softversku opremu; 

5) je akreditovano kod nadležnog akreditacionog tela. 

Ispunjenost uslova iz stava 1. tačke 5) ovog člana dokazuje se na osnovu dodeljenog akta o akreditaciji kojim ovlašćeno akreditaciono telo utvrđuje kompetentnost organizacije da obavlja poslove iz obima akreditacije u skladu sa Standardom SCS ISO/IEC 17 025 : 2006. 

Metode merenja i proračuna 

Član 4 

Privredno društvo, preduzeće i drugo pravno lice koji vrše poslove sistematskog ispitivanja nivoa nejonizujućih zračenja u životnoj sredini, moraju da primenjuju metode merenja i proračuna važećih domaćih ili međunarodnih standarda, i to: 

1) za niskofrekventno područje - CEI IEC 61786; 

2) za visokofrekventno područje - CEI IEC 61566; 

3) standard o ispitivanju uticaja na izlaganje stanovništva nejonizujućim zračenjima - CENELEC EN 50413:2008. 

Stupanje na snagu 

Član 5 

Ovaj pravilnik stupa na snagu osmog dana od dana objavljivanja u "Službenom glasniku Republike Srbije". 

